Ek weet nie, hoe oordeel jy daaroor? Dit lyk vir my of daar altyd skuiwe in die kultuur is. Die kultuur waarin ons leef, is altyd aan die verander. En dit voel vir my of een van hierdie kultuurskuiwe wat plaasvind, die wolk van konflik is (amper haat) wat tussen mense al dikker word. Die vuur van konflik brand al hoër. Die suspisie wat daar heers, die ongeduld, die aggressie, die woedeuitbarstings word al erger. Dit lyk amper vir my of ‘n mens nie ‘n mening kan hê sonder om aggressief tot uitbarsting te kom nie.
Die vuur van aggressie brand lankal, maar die pandemie, die hantering daarvan, die reaksie daarop … blaas die vlamme aan.
Sosiale media laat my genoeg van die seer in die wêreld weet, wat maak dat die wêreld vir my ‘n al hoe donkerder plek voel. Ons word oorstimuleer met inligting op inligting.
Die mensdom is kwaad. Dit was nog altyd so. Dit word erger. Die kultuur neig na meer uitgesproke, meer negatief. Covid-19 blaas die vuur aan. Sosiale media gooi petrol op. Die gravitasiekrag trek ons samelewing af, ondertoe. ‘n Gesonde samelewing gebeur nie vanself nie. Ek en jy het nodig om die waarheid sagter, maar duideliker te praat as die stemme van die wêreld.